b'\n_START_ARTICLE_\nReiki\n_START_SECTION_\nFormer for reikihealing\n_START_PARAGRAPH_\nDer er grundl\xc3\xa6ggende to former for reikihealing: h\xc3\xa5ndsp\xc3\xa5l\xc3\xa6ggelse og fjernhealing._NEWLINE_Den mest anvendte form er h\xc3\xa5ndsp\xc3\xa5l\xc3\xa6ggelse hvor patienten er til stede i samme rum som healeren. Patienten vil normalt ligge p\xc3\xa5 en briks med t\xc3\xb8jet p\xc3\xa5, et t\xc3\xa6ppe over sig og med lukkede \xc3\xb8jne. Healeren vil s\xc3\xa5 n\xc3\xa6nsomt placere sine h\xc3\xa6nder forskellige steder p\xc3\xa5 kroppen oven p\xc3\xa5 t\xc3\xa6ppet. De enkelte positioner holdes s\xc3\xa5 l\xc3\xa6nge healeren vurderer at der overf\xc3\xb8res energi. Denne energioverf\xc3\xb8rsel kan af begge ofte m\xc3\xa6rkes som en prikken eller en pludselig varme eller kulde. En session tager normalt 30-90 minutter, og der tales normalt ikke under behandlingen._NEWLINE_Man kan ogs\xc3\xa5 blive fjernhealet, dvs. uden at m\xc3\xb8de op hos en healer. Fordi reikienergien menes at v\xc3\xa6re universel, h\xc3\xa6vdes den af nogle reikihealere ogs\xc3\xa5 at v\xc3\xa6re uafh\xc3\xa6ngig af vore jordiske dimensioner. Disse healere mener s\xc3\xa5ledes at healing kan udf\xc3\xb8res fra og til hvilket som helst sted i verden. Nogle healere mener endog at der er muligt at heale frem og tilbage i tiden.\n_START_SECTION_\nVirkninger og bivirkninger\n_START_PARAGRAPH_\nI reiki ses en behandling som en kraftig energitilf\xc3\xb8rsel til patienten p\xc3\xa5 alle energiplaner (fysisk, emotionelt, mentalt, spirituelt). Eventuelle ubalancer (dvs. fysiske sygdomme, undertrykte f\xc3\xb8lelser mv.) p\xc3\xa5 disse planer vil blive bearbejdet af den tilf\xc3\xb8rte energi, og mange ubalancer vil helt forsvinde efter \xc3\xa9n eller f\xc3\xa5 behandlinger. Da det er patientens eget energilegeme der bestemmer hvor meget energi han har brug for, vil \xc3\xa6ndringer komme i et tempo som han ogs\xc3\xa5 er parat til.\n_START_SECTION_\nReikihealere\n_START_PARAGRAPH_\nAlle har i f\xc3\xb8lge reiki evnen til at blive healer. For at kunne blive kanal for den kraftige energi skal man have renset og \xc3\xa5bnet sine energikanaler. Dette sker i en r\xc3\xa6kke af indvielser hvor reikimestre (folk med meget \xc3\xa5bne kanaler) g\xc3\xb8r eleverne til energikanaler. Denne evne mistes aldrig, men bliver kun bedre hvis eleven arbejder med sin energi og spiritualitet.\n_START_SECTION_\nBeskyldninger om overtro\n_START_PARAGRAPH_\nReikihealing er som de fleste andre former for "alternativ behandling" omg\xc3\xa6rdet af en del diskussion om hvorvidt der overhovedet er en effekt. Tilh\xc3\xa6ngerne p\xc3\xa5st\xc3\xa5r at der klart er en effekt af healingen. Modstanderne p\xc3\xa5st\xc3\xa5r at der ikke er en effekt, og at det er en tro eller overtro. Der er lavet stribevis af videnskabelige fors\xc3\xb8g, og der er indtil videre ikke fundet videnskabeligt accepteret evidens for Reikihealing._NEWLINE_Der bliver dog forsket en del i emnet, b\xc3\xa5de i udlandet (fx US National Library of Medicine , Dr. Anastassia Bogomolova , The Rose Carr Reiki Centre , The International Center for Reiki Training , Reiki Research Foundation , University of Saskatchewan i Canada ), og i Danmark (fx hos Kr\xc3\xa6ftens Bek\xc3\xa6mpelse).'